CELEX: 32020D1237
Language: da
Date: 2020-08-25 00:00:00
Title: Kommissionens afgørelse (EU) 2020/1237 af 25. august 2020 om bemyndigelse af Det Forenede Kongerige til at anvende en forlængelse af visse perioder, der er fastsat i artikel 3 og 11 i Europa-Parlamentets og Rådets forordning (EU) 2020/698 (meddelt under nummer C(2020) 5757) (Kun den engelske udgave er autentisk)

31.8.2020   
               
               
                  DA
               
               
                  Den Europæiske Unions Tidende
               
               
                  L 282/22
               
            
         KOMMISSIONENS AFGØRELSE (EU) 2020/1237
         af 25. august 2020
         om bemyndigelse af Det Forenede Kongerige til at anvende en forlængelse af visse perioder, der er fastsat i artikel 3 og 11 i Europa-Parlamentets og Rådets forordning (EU) 2020/698
         
            
               (meddelt under nummer C(2020) 5757)
            
         
         (Kun den engelske udgave er autentisk)
         EUROPA-KOMMISSIONEN HAR ––
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2020/698 af 25. maj 2020 om særlige og midlertidige foranstaltninger i lyset af covid-19-udbruddet vedrørende fornyelse eller forlængelse af visse certifikater, licenser og tilladelser samt udsættelse af visse periodiske kontroller og efteruddannelser inden for visse områder af transportlovgivningen (1), særlig artikel 3, stk. 3, og artikel 11, stk. 4, sammenholdt med artikel 131 i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, og
         ud fra følgende betragtninger:
         
                     (1)
                  
                  
                     I henhold til artikel 3, stk. 1, i forordning (EU) 2020/698 forlænges gyldigheden af kørekort, der ellers ville være udløbet eller ellers udløber mellem den 1. februar 2020 og den 31. august 2020.
                  
               
                     (2)
                  
                  
                     I henhold til artikel 11, stk. 2, i forordning (EU) 2020/698 forlænges fristerne for, hvornår indehaveren af en lokomotivførerlicens skal gennemføre de periodiske kontroller, som ellers ville være udløbet eller ellers udløber mellem den 1. marts 2020 og den 31. august 2020.
                  
               
                     (3)
                  
                  
                     Ved brev af 31. juli 2020 fremsatte Det Forenede Kongerige en begrundet anmodning om tilladelse til at indføre en forlængelse på fire måneder af perioden mellem den 1. februar 2020 og den 31. august 2020, jf. artikel 3, stk. 1, i nævnte forordning, og en forlængelse på fire måneder af den periode på syv måneder, der er anført i samme artikel 3, stk. 1. I samme brev fremsatte Det Forenede Kongerige ligeledes en begrundet anmodning om tilladelse til at indføre en forlængelse på fire måneder af perioden mellem den 1. marts 2020 og den 31. august 2020, jf. artikel 11, stk. 2, i nævnte forordning.
                  
               
                     (4)
                  
                  
                     Hvad angår kørekort i henhold til Europa-Parlamentets og Rådets direktiv 2006/126/EF (2) oplyser Det Forenede Kongerige, at det i Storbritannien er »Driver and Vehicle Licensing Agency« (herefter benævnt »DVLA«), som er ansvarlig for udstedelse af kørekort, og som opbevarer data om 49 mio. indehavere af kørekort og mere end 40 mio. registrerede køretøjsejere. I gennemsnit modtager DVLA ca. 1,6 mio. postforsendelser pr. måned. Selv om DVLA's online-kanaler har været tilgængelige under hele pandemien, er der nogle transaktioner, der kun kan gennemføres ved indsendelse af en papiransøgning med dertilhørende dokumenter. Dette omfatter i visse tilfælde fornyelse af kørekort. Hver måned modtager DVLA over 200 000 papiransøgninger om fornyelse, hvor førerne skal forny den administrative gyldighedsperiode for deres kørekort eller deres førerret, hvis de er 70 år eller derover. Personer, der indsender ansøgninger på papir, omfatter også erhvervschauffører, som skal forny deres ret til at føre lastvogn og/eller bus, og dem, der skal forny et af helbredsmæssige årsager begrænset kørekort. Det Forenede Kongerige mener, at dette kræver, at et betydeligt antal ansatte skal være til stede på DVLA's udstedelseskontorer for at behandle ansøgningerne og udstede fornyede licenser. Fornyelsen af kørekort i Nordirland varetages af »Driver og Vehicle Agency« (herefter »DVA«), som på samme måde som DVLA har begrænset kapacitet til at forny kørekort.
                  
               
                     (5)
                  
                  
                     For at forebygge og begrænse udbredelsen af covid-19 blev der indført krav om lukning af visse virksomheder og bygninger samt restriktioner for bevægelsesfriheden og forsamlinger i England og Wales den 26. marts (»The Health Protection (Coronavirus, Restrictions) (England) Regulations 2020«; »The Health Protection (Coronavirus Restrictions) (Wales) Regulations 2020«), i Skotland den 28. marts (»the Health Protection (Coronavirus) (Restrictions) (Scotland) Regulations 2020«) og i Nordirland den 28. marts (»The Health Protection (Coronavirus, Restriction) Regulations (Northern Ireland) 2020«).
                  
               
                     (6)
                  
                  
                     Ifølge de oplysninger, som Det Forenede Kongerige har fremlagt, har DVLA 6 000 medarbejdere, der overvejende arbejder i én bygning, hvor alle aktiviteter vedrørende udstedelse af licenser udføres. Da covid-19-restriktionerne blev indført, måtte DVLA reducere antallet af ansatte på stedet fra 6 000 til 800, med blot 300 ansatte på stedet i de første stadier af restriktionerne. Det betød, at DVLA ikke var i stand til at behandle det sædvanlige antal transaktioner. Under normale omstændigheder behandler DVLA hver måned ca. 140 000 papiransøgninger om fornyelse. I april 2020 faldt det behandlede antal til under 13 000, mens det i maj 2020 lå lige under 30 000.
                  
               
                     (7)
                  
                  
                     Selv om der gøres alt for at øge kapaciteten, har de ved lov indførte tiltag om social afstand fortsat en betydelig indflydelse på det antal ansatte, DVLA til enhver tid har til rådighed til behandling af ansøgninger. Loven i Wales, hvor DVLA har sine lokaler, kræver, at organisationer træffer alle rimelige foranstaltninger for at sikre, at der opretholdes en afstand på to meter i bestemte lokaler. Antallet af medarbejdere, der kan være til stede på det licensudstedende kontor samtidig, er i øjeblikket begrænset til omkring 1 600 — et fald på 75 % i forhold til situationen før covid-19. Derfor er antallet af ansøgninger om fornyelse, som DVLA for tiden kan behandle og udstede, markant lavere end 200 000 om måneden, og man vil tidligst være tilbage på normal kapacitet i 2021.
                  
               
                     (8)
                  
                  
                     Ifølge oplysningerne fra Det Forenede Kongerige anslås det, at DVLA i perioden fra den 1. september 2020 til den 31. december 2020 vil modtage ca. 1,5 mio. kørekort til fornyelse. I forbindelse hermed forventer DVLA at modtage ca. 200 000 papiransøgninger hver måned.
                  
               
                     (9)
                  
                  
                     Ifølge oplysningerne fra Det Forenede Kongerige fortsætter DVLA med at gennemføre yderligere foranstaltninger for at afbøde virkningen af den betydelige mangel på personale. Disse foranstaltninger er imidlertid ikke tilstrækkelige til, at DVLA kan vende tilbage til behandlingen af 200 000 papiransøgninger om fornyelse hver måned. Dette selv om de trufne foranstaltninger er omfattende og også inkluderer skifteholdsarbejde for at kunne behandle ansøgninger uden for normal arbejdstid, et øget antal ansatte og indkvartering heraf, samt leje af yderligere kontorlokaler for at gøre det muligt for en større del af licensaktiviteten at finde sted på en måde, der er i overensstemmelse med den gældende lovgivning om fysisk distancering, der er indført for at afbøde virkningerne af covid-19. Disse foranstaltninger vil bidrage til en tilbagevenden til normal kapacitet i 2021, men de er ikke tilstrækkelige til at give DVLA mulighed for at nå op på fornyelsen af 200 000 papirbaserede licenser hver måned mellem september og december 2020.
                  
               
                     (10)
                  
                  
                     Ifølge oplysningerne fra Det Forenede Kongerige blev DVA (Nordirland) lukket den 27. marts 2020, og behandlingen af papiransøgninger blev stoppet. Personale, der arbejdede hjemmefra, var i stand til at behandle ansøgninger, der blev indgivet gennem online-kanaler, men det var ikke muligt at behandle papiransøgninger. DVA har gradvist øget antallet af medarbejdere, der kommer på kontoret, i første omgang for at behandle ansøgninger for nøglemedarbejdere, og har sørget for yderligere midlertidig indkvartering for at sikre, at det personale, der arbejder på kontoret, kan opretholde tilstrækkelig fysisk distancering. En del af personalet arbejder fortsat hjemmefra. Selv om restriktionerne nu lempes, gælder der fortsat begrænsninger, som giver vanskeligheder for dem, der har behov for at se en læge for at få en lægeattest til deres ansøgning om kørekort. Ganske som for DVLA's vedkommende vil enhver genindførelse af restriktioner få yderligere indvirkning på DVA's mulighed for at behandle ansøgninger.
                  
               
                     (11)
                  
                  
                     Ifølge oplysningerne fra Det Forenede Kongerige har mange førere ikke været i stand til at ansøge om fornyelse af deres kørekort, hvilket har yderligere konsekvens for en tilbagevenden til normale tilstande. I marts 2020 blev visse grupper af personer, herunder dem, der blev anset for særligt udsatte for at blive alvorligt syge af covid-19, eller som var ekstremt klinisk sårbare, rådet til at tage en række strengere forholdsregler for at isolere sig fra andre. Det betød, at disse førere ikke var i stand til at få de nødvendige papirer eller de lægefaglige vurderinger, der var nødvendige for at indsende en papiransøgning om fornyelse af deres kørekort. Selv om restriktionerne lempes i Det Forenede Kongerige, og førerne er i stand til at genoptage flere daglige aktiviteter, opretholdes en række begrænsninger stadig. Det betyder, at nogle af disse førere stadig ikke er i stand til at fremskaffe den nødvendige dokumentation, der kræves til en gyldig ansøgning om fornyelse. Dertil kommer, at restriktionerne lempes i forskelligt tempo i de forskellige dele af Det Forenede Kongerige, hvilket yderligere komplicerer situationen.
                  
               
                     (12)
                  
                  
                     Ifølge oplysningerne fra Det Forenede Kongerige vil personer på 70 år og derover og personer med visse sygdomme muligvis ønske at minimere kontakten med andre og derfor foretrække ikke at gå på postkontorer eller i fotoautomater for at få den dokumentation, der er nødvendig for at udfylde en papiransøgning. I perioden fra september 2020 til 31. december 2020 forventes det, at ca. 650 000 chauffører på 70 år eller derover har brug for at forny licenser. Det betyder, at nogle af disse 650 000 chauffører uden en yderligere forlængelse vil kunne miste retten til at føre motorkøretøj fra september 2020.
                  
               
                     (13)
                  
                  
                     Hvad angår gennemførelsen af den periodiske kontrol for lokomotivførere i henhold til Europa-Parlamentets og Rådets direktiv 2007/59/EF (3) mener Det Forenede Kongerige, at den nærmest vil være praktisk umulig efter den 31. august 2020, i det mindste for nogle lokomotivførere.
                  
               
                     (14)
                  
                  
                     Ifølge oplysningerne fra Det Forenede Kongerige blev et betydeligt antal periodiske lægeundersøgelser for lokomotivførere suspenderet mellem den 26. marts 2020 og den 4. juli 2020 på grund af de strenge kontrolforanstaltninger, som regeringen indførte for at forhindre udbredelsen af covid-19. Restriktionerne begyndte at lette i begyndelsen af maj 2020, og de periodiske lægeundersøgelser er siden da gradvist blevet genoptaget. Det Forenede Kongerige har udsendt retningslinjer for, hvordan de periodiske kontroller bør gennemføres med brug af de nuværende foranstaltninger til bekæmpelse af covid-19. Selv om reglerne om fysisk distancering er blevet lempet, og det dermed har været muligt at gennemføre visse periodiske kontroller, har aflysningen af en række planlagte aftaler mellem marts 2020 og juli 2020 resulteret i en ophobning af lægeundersøgelser, som stadig mangler at blive foretaget.
                  
               
                     (15)
                  
                  
                     Ifølge oplysningerne fra Det Forenede Kongerige betyder denne ophobning af (udskudte) lægeundersøgelser, at der er behov for at foretage yderligere 162 lægeundersøgelser pr. måned oven i det gennemsnitlige antal på 250, frem til udgangen af december 2020. Det vil lægge yderligere pres på arbejdsbyrden blandt de læger og klinikere, der foretager disse periodiske kontroller, samtidig med, at det kræver, at lokomotivførerne rejser langt for at nå frem til lægecentre, hvis der er indført særlige udgangsforbud i deres lokalområde.
                  
               
                     (16)
                  
                  
                     Ifølge oplysningerne fra Det Forenede Kongerige kan der behandles færre sager end normalt inden for rammerne af de procedurer, der er indført for kontrol af lokomotivføreres helbredsmæssige egnethed og kompetencer, på grund af begrænsninger med hensyn til de øgede krav til fysisk distancering og yderligere rengøring. Det gør det vanskeligere at håndtere ophobningen af udskudte periodiske kontroller. Desuden kan en række lokomotivførere forventes ikke at kunne komme til en klinik eller et uddannelsescenter på grund af deres sundhedsmæssige sårbarhed, så længe covid-19 stadig er udbredt i befolkningen.
                  
               
                     (17)
                  
                  
                     Det Forenede Kongerige bør derfor bemyndiges til at anvende en forlængelse af perioden mellem den 1. februar 2020 og den 31. august 2020 som fastsat i artikel 3, stk. 1, i forordning (EU) 2020/698 og i den periode på syv måneder, der er fastsat i samme artikel. Det Forenede Kongerige bør også bemyndiges til at anvende en forlængelse på fire måneder af perioden mellem den 1. marts 2020 og den 31. august 2020, jf. artikel 11, stk. 2, i forordning (EU) 2020/698 —
                  
               VEDTAGET DENNE AFGØRELSE:
         
            Artikel 1
            Det Forenede Kongerige bemyndiges til at anvende følgende forlængelser af de perioder, der er fastsat i artikel 3, stk. 1, og artikel 11, stk. 2, i forordning (EU) 2020/698:
            
                        a)
                     
                     
                        en forlængelse på fire måneder af perioden mellem den 1. februar 2020 og den 31. august 2020, jf. artikel 3, stk. 1, i forordning (EU) 2020/698
                     
                  
                        b)
                     
                     
                        en forlængelse på fire måneder af perioden på syv måneder, jf. artikel 3, stk. 1, i forordning (EU) 2020/698
                     
                  
                        c)
                     
                     
                        en forlængelse på fire måneder af perioden mellem den 1. marts 2020 og den 31. august 2020, jf. artikel 11, stk. 2, i forordning (EU) 2020/698.
                     
                  
         
            Artikel 2
            Denne afgørelse er rettet til Det Forenede Kongerige Storbritannien og Nordirland.
         
         
            Udfærdiget i Bruxelles, den 25. august 2020.
            
               
                  På Kommissionens vegne
               
               Adina-Ioana VALEAN
               
                  Medlem af Kommissionen
               
            
         
         
            (1)  EUT L 165 af 27.5.2020, s. 10.
         
            (2)  Europa-Parlamentets og Rådets direktiv 2006/126/EF af 20. december 2006 om kørekort (EUT L 403 af 30.12.2006, s. 18).
         
            (3)  Europa-Parlamentets og Rådets direktiv 2007/59/EF af 23. oktober 2007 om certificering af lokomotivførere, der fører lokomotiver og tog på jernbanenettet i Fællesskabet (EUT L 315 af 3.12.2007, s. 51).